Den danske legetøjskoncern Lego har besluttet at droppe et globalt marketingsamarbejde med olieselskabet Shell. Det sker efter en tre måneder lang kampagne, hvor mere end en million forbrugere verden over har skrevet under på en erklæring om, at Lego ikke bør arbejde sammen med et selskab, der borer efter olie i Arktis.

Bag kampagnen står Greenpeace, der betegner det som en af organisationens største sejre nogensinde i kampen mod olieefterforskning i Arktis.

»Jeg er sikker på, at det her bliver modtaget som et kæmpe slag i mellemgulvet på direktionsgangen i Shell. Det er første skridt i at stemple Shell og forhåbentlig resten af den aggressive olieindustri med planer i Arktis som dårligt selskab. Og det er en rigtig effektiv måde at stoppe deres indtog i Arktis på, før det er for sent«, siger Birgitte Lesanner, der er kampagneansvarlig for Greenpeace i Danmark.